जयश्री रॉय के चौथे कहानी-संग्रह की कहानियों में स्थान, समय और संवेदना के समुच्चय का सघनतम स्वरूप मौजूद है. नितान्त अलग परिवेश और पर्यावरण की कहानियों को रचनात्मक संवेदना की समान तीव्रता के साथ कथात्मक विस्तार देना जयश्री की विशेषता है. अबूझ और चौंकाऊ शिल्प-विन्यास के फैशन से अलग कहानीपन के ठाठ को जिन्दा रखते हुए ये कहानियाँ लिंग, जाति और वर्ग के जटिलतम अन्तर्द्वन्द्वों से लेकर बाज़ार और अन्तर्राष्ट्रीय राजनीति के गूढ़तम यथार्थ तक को बहुत ही सहजता से उद्घाटित करती हैं.